รัฐบาลไทย-ข่าวทำเนียบรัฐบาล-สรรพากรคว้ารางวัลเลิศรัฐยอดเยี่ยม ๒ ปีติด พร้อมกวาดอีก ๗ รางวัลเลิศรัฐมาครอง ยกระดับการบริการดิจิทัลเต็มรูปแบบ พร้อมออกนโยบายภาษีรองรับสถานการณ์โควิดอย่างครบวงจร
วันพฤหัสบดีที่ 16 กันยายน 2564
สรรพากรคว้ารางวัลเลิศรัฐยอดเยี่ยม ๒ ปีติด พร้อมกวาดอีก ๗ รางวัลเลิศรัฐมาครอง ยกระดับการบริการดิจิทัลเต็มรูปแบบ พร้อมออกนโยบายภาษีรองรับสถานการณ์โควิดอย่างครบวงจร
เมื่อวันที่ ๑๖ กันยายน ๒๕๖๔ ดร. เอกนิติ นิติทัณฑ์ประภาศ อธิบดีกรมสรรพากร พร้อมทั้งผู้บริหารและเจ้าหน้าที่กรมสรรพากร เข้ารับรางวัลเลิศรัฐยอดเยี่ยมประจําปี ๒๕๖๔ และอีก ๗ รางวัลเลิศรัฐ จากนายวิษณุ เครืองาม รองนายกรัฐมนตรี ผ่านระบบออนไลน์
เมื่อวันที่ ๑๖ กันยายน ๒๕๖๔ ดร. เอกนิติ นิติทัณฑ์ประภาศ อธิบดีกรมสรรพากร พร้อมทั้งผู้บริหารและเจ้าหน้าที่กรมสรรพากร เข้ารับรางวัลเลิศรัฐยอดเยี่ยมประจําปี ๒๕๖๔ และอีก ๗ รางวัลเลิศรัฐ จากนายวิษณุ เครืองาม รองนายกรัฐมนตรี ผ่านระบบออนไลน์
ดร.เอกนิติ นิติทัณฑ์ประภาศ อธิบดีกรมสรรพากร เปิดเผยว่า “เป็นเรื่องที่น่ายินดีและภาคภูมิใจเป็นอย่างยิ่งที่ในปีนี้ กรมสรรพากรได้รับรางวัลเลิศรัฐยอดเยี่ยมประจําปี ๒๕๖๔ซึ่งรางวัลเลิศรัฐยอดเยี่ยมนี้เป็นรางวัลที่คณะกรรมการพัฒนาระบบราชการ (ก.พ.ร.) ยกย่องเชิดชูหน่วยงานที่มุ่งมั่นปฏิบัติราชการจนสําเร็จเป็นเลิศแห่งหน่วยงานภาครัฐทั้งปวง โดยกรมสรรพากรสามารถคว้า “รางวัลเลิศรัฐยอดเยี่ยม” นี้ เป็นปีที่ ๒ ต่อเนื่องกัน (ปี ๒๕๖๓ และปี ๒๕๖๔) ซึ่งการได้รับรางวัลเลิศรัฐยอดเยี่ยมนั้น หน่วยงานจะต้องได้รับรางวัลระดับดีเด่นครบทั้ง ๓ สาขาในปีเดียวกัน ประกอบด้วย สาขารางวัลบริการภาครัฐ รางวัลบริหารราชการแบบมีส่วนร่วม และรางวัลคุณภาพการบริหารจัดการภาครัฐ ซึ่งในปีนี้กรมสรรพากรได้รับรางวัลเลิศรัฐยอดเยี่ยม พร้อมกับอีก ๗ รางวัลเลิศรัฐใน ๓ สาขาประกอบด้วย
๑.สาขาการบริการภาครัฐ ๕ รางวัล
๑.๑รางวัลยกระดับบริการที่ตอบสนองต่อสถานการณ์โควิด 19 ดําเนินมาตรการต่างๆเพื่อช่วยเหลือผู้ประกอบการและประชาชน อาทิ การเลื่อนระยะเวลายื่นแบบแสดงรายการชําระภาษี การเร่งคืนภาษี การลดอัตราภาษีหัก ณ ที่จ่าย การหักลดหย่อนเบี้ยประกันสุขภาพ เป็นต้น
๑.๒รางวัลยกระดับการอํานวยความสะดวกในการให้บริการ แก้ไขกฎหมาย กฎระเบียบต่างๆเพื่อเป็นการลดขั้นตอนและระยะเวลา รวมถึงการพัฒนารูปแบบการให้บริการเป็นอิเล็กทรอนิกส์ อาทิ สามารถทําธุรกรรมทุกอย่างที่บ้าน หรือ Tax From Home ได้ เป็นต้น
๑.๓รางวัลพัฒนาการบริการจากผลงานระบบ My Tax Accountพัฒนาระบบต่างๆให้ประชาชนสามารถตรวจสอบข้อมูลค่าลดหย่อนภาษีต่างๆด้วยตนเอง
๑.๔รางวัลบูรณาการเพื่อการบริการ การเชื่อมโยงข้อมูลเริ่มต้นธุรกิจกับกรมพัฒนาธุรกิจการค้าและสํานักงานประกันสังคม เชื่อมโยงข้อมูลเริ่มต้นธุรกิจ ลดขั้นตอนต่างๆสามารถทําธุรกรรมทางภาษีและจดทะเบียนบริษัทได้ด้วยเพียงขั้นตอนเดียว
๑.๕รางวัลนวัตกรรมการบริการคืนภาษีมูลค่าเพิ่มให้นักท่องเที่ยวด้วยเทคโนโลยี Blockchainผ่าน Application Thailand VRT แบบดิจิทัลอย่างเต็มรูปแบบที่แรกของโลก
๒.สาขาการบริหารราชการแบบมีส่วนร่วม ๑ รางวัล เปิดให้ผู้เสียภาษี ผู้ประกอบการ และผู้มีส่วนได้ส่วนเสีย ให้ข้อมูลพร้อมร่วมพัฒนาผลิตภัณฑ์ เพื่อให้บริการที่ตรงเป้า ตรงใจประชาชน
๓.สาขาคุณภาพการบริหารจัดการภาครัฐ (PMQA ๔.๐)ระดับพัฒนาจนเกิดผล (Significant) ๑ รางวัล
รางวัลนี้พิจารณาใน ๖ ด้าน ประกอบด้วย ผู้นําองค์กรที่มีวิสัยทัศน์ การวางแผนกลยุทธ์ การนําผู้มีส่วนได้ส่วนเสียเข้ามาร่วมดําเนินการ การบริหารทรัพยากรบุคคล การบริหารองค์ความรู้ และการบริหารการจัดกระบวนการทํางาน ซึ่งสะท้อนถึงความสําเร็จในการบริหารจัดการองค์กร โดยยึดประชาชนเป็นศูนย์กลาง ยกระดับการให้บริการ สร้างนวัตกรรม และปรับเข้าสู่การเป็นกรมสรรพากรดิจิทัลอย่างเเท้จริง”
ดร.เอกนิติ นิติทัณฑ์ประภาศ อธิบดีกรมสรรพากร กล่าวเพิ่มเติมว่า “ในช่วง ๓ ปีที่ผ่านมา กรมสรรพากรได้มีการนําความรู้ใหม่ๆเข้ามาประยุกต์ใช้ รวมถึงการนําเทคโนโลยีดิจิทัลเพื่อตอบสนองบริการที่ดีและมีประสิทธิภาพยิ่งขึ้นให้กับพี่น้องประชาชน จากการที่ดิจิทัลเข้ามามีบทบาทสําคัญในการใช้ชีวิต จึงเป็นที่มาที่ทําให้กรมสรรพากรเริ่มนําเทคโนโลยีดิจิทัลมาใช้ กรมสรรพากรได้มีการจัดทํากลยุทธ์ D2RIVE การใช้ข้อมูลมาวิเคราะห์ การจัดการกับข้อมูลที่มากมาย การวางกลยุทธ์การจัดเก็บรายได้ เป็นต้น รวมถึงการนํานวัตกรรมใหม่ๆอาทิ Design Thinking, Agile และ Hackathonมาใช้ในการพัฒนาต่อยอดจนทําให้เกิดรูปแบบการให้บริการที่ง่าย สะดวก และรวดเร็ว แก่พี่น้องประชาชน และสิ่งสําคัญคือ กรมสรรพากรสามารถนําเทคโนโลยีดิจิทัลที่วางระบบไว้มาใช้ประโยชน์ในสถานการณ์โควิด- 19 ซึ่งสนองตอบการบริการต่อพี่น้องประชาชนได้เป็นอย่างดี รวมทั้งยังช่วยให้การทํางานของกรมสรรพากรมีประสิทธิภาพและสามารถต่อยอดจนเกิดผลงานต่างๆตามมา อาทิ ฐานรายได้ภาษีใหม่ของกรมสรรพากรจาก e - Service เป็นต้น ทั้งนี้ชาวสรรพากรทุกคนมุ่งมั่นที่จะพัฒนาการบริการประชาชนด้านภาษีให้เป็นเรื่องง่าย สะดวก รวดเร็วและปลอดภัย แก่พี่น้องประชาชน พร้อมทั้งเป็นกําลังสําคัญในการสร้างรายได้ และพัฒนาระบบเศรษฐกิจของประเทศให้เกิดความยั่งยืนสืบไป”
สอบถามรายละเอียดได้ที่สํานักงานสรรพากรทุกแห่งทั่วประเทศ หรือที่ศูนย์สารนิเทศสรรพากร (RD Intelligence Center) โทร.๑๑๖๑